Kommissionens beslutning

af 13. december 2000

om bemyndigelse af Det Forenede Kongerige til at yde støtte til kulindustrien i perioden 17. april til 31. december 2000

(meddelt under nummer K(2000) 4056)

(Kun den engelske udgave er autentisk)

(EØS-relevant tekst)

(2001/217/EKSF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Kul- og Stålfællesskab,

under henvisning til Kommissionens beslutning nr. 3632/93/EKSF af 28. december 1993 om fællesskabsordningen for statsstøtte til kulindustrien(1), særlig artikel 2, stk. 1, og artikel 9,

under henvisning til Kommissionens beslutning 2001/114/EKSF af 15. november 2000 om plan for modernisering, rationalisering og omstrukturering af Det Forenede Kongeriges kulindustri for perioden 17. april 2000 til 23. juli 2002(2), og

ud fra følgende betragtninger:

I

(1) Ved brev af 15. november 2000 gav den britiske regering, jf. artikel 9, stk. 1, i beslutning nr. 3632/93/EKSF, Kommissionen meddelelse om en støtteforanstaltning, som den havde til hensigt at iværksætte til fordel for kulindustrien i 2000, nærmere bestemt for perioden 17. april til 31. december 2000.

(2) På baggrund af oplysningerne fra den britiske regering skal Kommissionen i henhold til beslutning nr. 3632/93/EKSF tage stilling til følgende økonomiske foranstaltning:

- Ydelse af driftsstøtte, i alt 17,462 mio. GBP, til dækning af driftstabene i produktionsenheden Longannet Mine, som tilhører virksomheden Mining (Skotland) Ltd, i perioden 17. april til 31. december 2000.

(3) De økonomiske foranstaltninger, som den britiske regering påtænker at iværksætte til fordel for førnævnte produktionsenhed, falder ind under bestemmelserne i artikel 1 i beslutning nr. 3632/93/EKSF, og Kommissionen skal derfor træffe beslutning om disse foranstaltninger i henhold til artikel 9, stk. 4. Kommissionens godkendelse er betinget af, at foranstaltningerne stemmer overens med de generelle mål og kriterier i beslutningens artikel 2 og de særlige kriterier i beslutningens artikel 3, og at de er forenelige med fællesmarkedets funktion. Efter beslutningens artikel 9, stk. 6, skal Kommissionen desuden vurdere, om de pågældende foranstaltninger er forenelige med den plan for modernisering, rationalisering og omstrukturering af den britiske kulindustri, som Kommissionen godkendte ved sin beslutning af 15. november 2000.

II

(4) Det beløb på 17,462 mio. GBP som den britiske regering påtænker at tildele produktionsenheden Longannet Mine, jf. artikel 3 i beslutning nr. 3632/93/EKSF, skal dække en del af forskellen mellem produktionsomkostningerne og den salgspris, som de kontraherende parter frit har aftalt under hensyntagen til betingelserne på verdensmarkedet for kul af tilsvarende kvalitet fra tredjelande.

(5) Ifølge oplysningerne fra den britiske regering skal den planlagte støtte gøre det muligt for den pågældende produktionsenhed at forbedre sin økonomiske levedygtighed gennem en reduktion af produktionsomkostningerne. Sidstnævnte, som i 1998 androg 43 GBP/tce (ton kulækvivalent), målt i 1999-priser, antages at ville falde til 35 GBP/tce i 2002. Forbedringen af produktionsenhedens økonomiske levedygtighed skulle i øvrigt fortsætte efter 2002, idet produktionsomkostningerne, målt i 1999-priser, forventes at ville falde til 31 GBP/tce i 2004.

(6) På den britiske regerings anmodning har en uafhængig ekspert udarbejdet en teknisk rapport for at vurdere, om den af Longannet Mine forelagte omstruktureringsplan åbner mulighed for at forbedre produktionsenhedens økonomiske levedygtighed og nå de i foregående afsnit nævnte mål. Eksperten har ved udarbejdelsen af rapporten taget hensyn til de geologiske og tekniske vilkår for produktionsenhedens drift, først og fremmest kvaliteten af det producerede kul.

Det fremgår af rapportens konklusioner, at den af Longannet Mine forelagte omstruktureringsplan er konsekvent og realistisk, og at den vil gøre det muligt for produktionsenheden at bringe sine produktionsomkostninger ned på det forventede niveau.

(7) Ifølge den af den britiske regering vedtagne moderniserings-, rationaliserings- og omstruktureringsplan, som beslutningen af 15. november 2000 refererer til, har en produktionsenhed mulighed for at forbedre sin økonomiske levedygtighed, hvis produktionsomkostningerne ikke overstiger 1,15 GBP/GJ(3) i 2002. En produktionsenhed, hvis forventede omkostninger overstiger dette loft, kan dog få støtte, hvis den kan bevise, at den - bl.a. på grund af en meget høj produktkvalitet - vil kunne sælge det kul, den producerer, til en højere pris end den standardpris, der opnås af andre producenter, og dermed vil være i stand til at dække sine højere omkostninger. Dette er tilfældet med Longannet Mine, hvis produktionsomkostninger i 2002 forventes at blive dækket fuldtud af de forventede indtægter, selv om omkostningerne ligger lidt over det fastsatte loft. Det kul, der produceres i Longannet, er af meget høj kvalitet, navnlig på grund af det lave svovlindhold, og skulle derfor kunne sælges til en meget fordelagtig pris.

(8) I betragtning af ovenstående mener den britiske regering, at den af Longannet Mine forelagte omstruktureringsplan vil føre til en forbedring af produktionsenhedens økonomiske levedygtighed. Den forventede reduktion af produktionsomkostningerne skulle sammen med indtægtsniveauet gøre det muligt for Longannet Mine at fortsætte driften uden offentlig støtte fra 2002.

Ifølge virksomhedens finansielle overslag skulle Longannet Mine kun modtage en meget begrænset eller slet ingen støtte i 2002. Overslagene viser i øvrigt, at produktionsomkostningerne skulle fortsætte med at falde også efter 2002 og føre til en yderligere reduktion på ca. 4 GBP/tce senest i 2004.

III

(9) I overensstemmelse med artikel 3, stk. 2, i beslutning nr. 3632/93/EKSF skal den støtte, som den britiske regering påtænker at yde Longannet Mine, forbedre virksomhedens økonomiske levedygtighed gennem en reduktion af produktionsomkostningerne. Formålet med støtten er at gøre virksomheden mere konkurrencedygtig, således at den senest i 2002 vil være i stand til at producere kul uden offentlig støtte af nogen art.

Den af virksomheden forelagte plan, navnlig det forhold, at den for omstruktureringen nødvendige økonomiske støtte er af midlertidig karakter, vil åbne mulighed for en gradvis nedsættelse af støtten i overensstemmelse med artikel 2, stk. 1, første led, i beslutningen.

(10) I overensstemmelse med artikel 3, stk. 1, i beslutning nr. 3632/93/EKSF overstiger den anmeldte støtte pr. ton ikke forskellen mellem produktionsomkostningerne og de forventede indtægter, beregnet på grundlag af de finansielle oplysninger for støtteperioden, dvs. perioden 17. april til 31. december 2000.

Kommissionen bemærker, at Mining (Skotland) Ltds revisorer har bekræftet, at de af den britiske regering fremsendte finansielle oplysninger vedrørende de tre regnskabsår, der dækker perioden fra 1. april 1997 til 31. marts 2000, stemmer overens med virksomhedens regnskaber. Revisorerne har endvidere bekræftet, at overslagene er udarbejdet i overensstemmelse med de regnskabsprincipper, der blev anvendt i marts 2000.

(11) Af oplysningerne fra den britiske regering fremgår det endvidere, at driftsstøtten pr. ton ikke er af en sådan størrelse, at den resulterer i, at priserne for EF-kul kommer til at ligge under priserne for kul af tilsvarende kvalitet fra tredjelande, jf. artikel 3, stk. 1, tredje led, i beslutning nr. 3632/93/EKSF.

(12) I forbindelse med anmeldelsen af den moderniserings-, rationaliserings- og omstruktureringsplan, som var genstand for Kommissionens beslutning af 15. november 2000, oplyste den britiske regering endvidere, at et samlet udgiftsoverslag for den planlagte støtte til Longannet Mine var opført på de offentlige budgetter i overensstemmelse med artikel 2, stk. 2, i beslutning nr. 3632/93/EKSF.

(13) På baggrund af ovenstående og på grundlag af oplysningerne fra den britiske regering mener Kommissionen, at den støtte, som den britiske regering påtænker at yde produktionsenheden Longannet Mine for perioden 17. april til 31. december 2000, er forenelig med beslutning nr. 3632/93/EKSF, særlig artikel 2 og 3.

IV

(14) I henhold til artikel 3, stk. 1, andet led, og artikel 9, stk. 2 og 3, i beslutning nr. 3632/93/EKSF skal Kommissionen kontrollere, at den godkendte støtte udelukkende anvendes til de i beslutningens artikel 3 nævnte formål. Den britiske regering oplyser senest den 30. september 2001 støttelsen af den faktisk udbetalte støtte i 2000 og gør rede for eventuelle reguleringer i forhold til de oprindeligt oplyste beløb. Denne årlige opgørelse skal desuden indeholde alle de oplysninger, der er nødvendige for at kontrollere, at kriterierne i den nævnte artikel er opfyldt.

(15) Den britiske regering begrunder eventuelle afvigelser fra den moderniserings-, rationaliserings- og omstruktureringsplan, som var genstand for Kommissionens beslutning af 15. november 2000, samt afvigelser fra de økonomiske og finansielle overslag, som blev anmeldt til Kommissionen den 15. november 2000. Hvis det viser sig, at betingelserne i artikel 3, stk. 2, i beslutning nr. 3632/93/EKSF ikke kan opfyldes, foreslår den britiske regering Kommissionen de nødvendige korrigerende foranstaltninger.

(16) De britiske myndigheder skal endvidere sikre, at støtten ikke fordrejer konkurrencen eller medfører forskelsbehandling af kulproducenterne, kulopkøberne eller kulforbrugerne i Fællesskabet -

VEDTAGET FØLGENDE BESLUTNING:

Artikel 1

Den britiske regering bemyndiges til at yde driftsstøtte på 17,462 mio. GBP, jf. artikel 3 i beslutning nr. 3632/93/EKSF, til produktionsenheden Longannet Mine, som tilhører virksomheden Mining (Skotland) Ltd, for perioden 17. april til 31. december 2000.

Artikel 2

I overensstemmelse med EKSF-traktatens artikel 86 forpligter den britiske regering sig til at træffe alle egnede almindelige og særlige forholdsregler for at sikre opfyldelsen af de forpligtelser, der følger af denne beslutning. Den britiske regering sikrer, at den godkendte støtte udelukkende anvendes til de angivne formål, og at ethvert ubrugt, utilstrækkeligt udnyttet eller ukorrekt anvendt beløb vedrørende et af de elementer, der er nævnt i denne beslutning, tilbagebetales til den.

Artikel 3

Den britiske regering fremsender senest den 30. september 2001 en opgørelse over de udbetalinger, der har fundet sted i regnskabsåret 2000, samt de specifikke oplysninger, der er nævnt i artikel 9 i beslutning nr. 3632/93/EKSF.

Artikel 4

Denne beslutning er rettet til Det Forenede Kongerige Storbritannien og Nordirland.

Udfærdiget i Bruxelles, den 13. december 2000.

På Kommissionens vegne

Loyola De Palacio

Næstformand

(1) EFT L 329 af 30.12.1993, s. 12.

(2) EFT L 43 af 14.2.2001, s. 27.

(3) 1 tce = 29,302 GJ.